Document ID: 32014D0714

KOMISSION TÄYTÄNTÖÖNPANOPÄÄTÖS,
annettu 13 päivänä lokakuuta 2014,
yhdenmukaistetun standardin EN 1384:2012 ”Ratsastuskypärät” viitetietojen poistamisesta Euroopan unionin virallisesta lehdestä Euroopan parlamentin ja neuvoston asetuksen (EU) N:o 1025/2012 mukaisesti
(tiedoksiannettu numerolla C(2014) 7236)
(2014/714/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 11 artiklan,
sekä katsoo seuraavaa:
(1)
Jos kansallinen standardi, jolla pannaan täytäntöön sellainen yhdenmukaistettu standardi, jonka viitetiedot on julkaistu Euroopan unionin virallisessa lehdessä (EUVL), käsittää neuvoston direktiivin 89/686/ETY (2) liitteessä II olevan yhden tai useamman olennaisen terveys- tai turvallisuusvaatimuksen, tämän standardin mukaiseksi valmistettua henkilönsuojainta on pidettävä asianomaisten terveyttä ja turvallisuutta koskevien olennaisten vaatimusten mukaisena.
(2)
Komissio esitti direktiivin 89/686/ETY 6 artiklan 1 kohdan nojalla direktiivin 89/686/ETY mukaisesti yhdenmukaistettua standardia EN 1384:1996 ”Ratsastuskypärät” koskevan virallisen vastalauseen. Standardin viitetiedot julkaistiin ensimmäisen kerran 14 päivänä kesäkuuta 1997 EYVL:ssä C 180, ja sen lisäys A1 julkaistiin 10 päivänä elokuuta 2002 EYVL:ssä C 190. Tällä välin CEN on julkaissut standardin uuden version EN 1384:2012, joka on mukana 20 päivänä joulukuuta 2012 EUVL:ssä C 395 julkaistussa luettelossa; korvattavan standardin EN 1384:1996 noudattamisesta johtuva vaatimustenmukaisuusolettama on lakannut 30 päivänä huhtikuuta 2013.
(3)
Uusi versio on nyt yhdenmukaistettu ja tuo mukanaan vaatimustenmukaisuusolettaman; standardia ei kuitenkaan ole muutettu olennaisilta osiltaan. Koska standardin puutteita ei ole korjattu uudessa versiossa, komissio päivitti virallisen vastalauseensa koskemaan standardia EN 1384:2012.
(4)
Virallinen vastalause perustuu siihen, että standardi ei kata riittävällä tavalla direktiivin 89/686/ETY 3 artiklassa tarkoitettuja ja sen liitteessä II vahvistettuja terveyttä ja turvallisuutta koskevia olennaisia vaatimuksia, ja sen antama turvallisuustaso on matalampi verrattuna muihin kypäriä koskeviin turvallisuusstandardeihin (kuten ratsastuskypäriä koskeviin Snell-standardiin tai PAS 015 -standardiin) etenkin iskujen vaimentamisen osalta, sen osalta, miten kypärän kuori estää esineiden tunkeutumisen, ja kypärän vakauden osalta. Tarkasteltuaan standardia EN 1384:2012 ja kuultuaan asiantuntijoita komissio katsoo, että etenkin seuraavia seikkoja on parannettava:
-
iskujen vaimentaminen: useimmissa vertailukelpoisissa standardeissa ei käytetä pelkästään alasinta sekä sovelletaan korkeampia iskuenergiatasoja,
-
kuoren kyky estää tunkeutuminen: massan pudotuskorkeus on vain puolet Snell-standardissa vaaditusta,
-
sivuttainen vakaus: sivuttaisvakauteen - toisin sanoen kypärän valmistukseen siten, että se kestää suuria sivuttaisvoimia - ei sovelleta mitään vaatimuksia,
-
suojattava alue: ohimoalueiden suojaus vaatii lisätarkastelua, eikä kuulemiskyky saisi heikentyä,
-
näkökenttä: näkökenttään ei sovelleta vaatimuksia, joilla varmistettaisiin hyvä näkyvyys ratsastettaessa,
-
kypärän vakaus: mukaan voitaisiin ottaa PAS 015 -standardissa käytettävää testiä vastaava vakaustesti sen varmistamiseksi, ettei kypärä pääse liikkumaan päässä ratsastettaessa.
(5)
Kun otetaan huomioon edellä mainitut parantamista edellyttävät turvallisuusnäkökohdat, standardilla EN 1384:2012 ei kyetä varmistamaan direktiivissä 89/686/ETY säädettyjen terveyttä ja turvallisuutta koskevien olennaisten vaatimusten mukaisuutta koskevaa olettamusta. Sen vuoksi standardin EN 1384:2012 viitetiedot olisi poistettava EUVL:stä.
(6)
Asetuksen (EU) N:o 1025/2012 soveltaminen alkoi 1 päivänä tammikuuta 2013. Kyseisen asetuksen 26 artiklan mukaan direktiivin 89/686/ETY 6 artiklan 1 kohta kumotaan ja viittauksia kumottuun säännökseen pidetään viittauksina kyseisen asetuksen 11 artiklaan.
(7)
Asiassa on kuultu eurooppalaisia standardointiorganisaatioita, unionin rahoitusta saavia eurooppalaisia sidosryhmien organisaatioita sekä henkilönsuojaintyöryhmää.
(8)
Tässä päätöksessä säädetyt toimenpiteet ovat asetuksen (EU) N:o 1025/2012 22 artiklalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Poistetaan standardin EN 1384:2012 ”Ratsastuskypärät” viitetiedot Euroopan unionin virallisesta lehdestä.
2 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä lokakuuta 2014.

Labels: 3
7
1
9